4.  การวิจัยและพัฒนา

ธนาคารได้มุ่งมั่นพัฒนาในทุก ๆ ด้าน เพื่อมุ่งหวังที่จะตอบสนองความต้องการของลูกค้ากลุ่มต่างๆ
เพื่อให้ได้รับความพึงพอใจสูงสุด ในปี 2546 ที่ผ่านมา ธนาคารมีการพัฒนาในด้านต่างๆ
โดยสรุปดังนี้

-   ตั้ง “หน่วยแนะแนวเพื่อการศึกษา” สนับสนุนการศึกษาให้เด็กไทย

หน่วยแนะแนวเพื่อการศึกษา หรือ Educational Counseling Office
เป็นหน่วยงานที่ธนาคารตั้งขึ้นเป็นพิเศษ เพื่อมอบบริการที่เป็นมูลค่าเพิ่ม (Value Added
Service) ให้แก่ลูกค้ารายใหญ่ของธนาคารโดยไม่มีค่าใช้จ่ายในการใช้บริการ อาทิ
การแนะแนวการศึกษาต่อต่างประเทศ การเตรียมความพร้อมในการศึกษา
จัดการทดลองทำแบบทดสอบ การกรอกใบสมัครเข้าศึกษา เป็นต้น
หน่วยแนะแนวเพื่อการศึกษาจะรวบรวมข้อมูลสถานศึกษาทั้งในและต่างประเทศทั่วโลกในทุกระดับการศึกษา
เพื่อให้บริการสำหรับลูกค้าแต่ละรายอย่างครอบคลุมที่สุด เป็นการให้บริการลูกค้าแบบตัวต่อตัว
เพื่อให้ลูกค้าแต่ละรายได้รับความเอาใจใส่ ได้รับคำแนะนำอย่างใกล้ชิดที่สุด

-   โครงการ BankThai Innovate

ธนาคารเปิดตัวการบริการใหม่ คือ การจัดการกองทุนส่วนบุคคล ภายใต้ชื่อโครงการ BankThai
Innovate ด้วยสโลแกนว่า Ingenious Investment : Intelligent Investors
เป็นโครงการที่ธนาคารให้บริการบริหารจัดการกองทุนส่วนบุคคลแก่ลูกค้าของธนาคาร
ให้คำปรึกษาในการวางแผนการเงินและการลงทุนส่วนบุคคล
ให้ข้อมูลการวิเคราะห์ตลาดและหลักทรัพย์ การวิเคราะห์การเงินและบริการเสริมอื่นๆ
ด้วยความมุ่งมั่นที่จะดูแลรักษาและเสริมสร้างให้เงินกองทุนของลูกค้าพอกพูนและเจริญมั่งคั่ง
โดยใช้ความรู้ ความสามารถ วิจารณญาณ และความคิดริเริ่มสร้างสรรค์ในการตัดสินใจลงทุน
โดยยึดหลักว่าต้องวางแผนและจัดการเงินลงทุนของลูกค้าให้ตรงตามวัตถุประสงค์และความต้องการของลูกค้า
รวมทั้งยึดมั่นในจรรยาบรรณการทำงานและมาตรฐานวิชาชีพที่สูงที่สุด ได้แก่ 1. ความซื่อสัตย์ คือ
มุ่งมั่นรักษาผลประโยชน์สูงสุดแก่ลูกค้า 2. ความใส่ใจ คือ
การใช้ความรู้ความสามารถอย่างรอบคอบ 3. ความระมัดระวัง คือ
ดูแลรักษากองทุนของลูกค้าเสมือนหนึ่งเป็นเงินของเราเอง 4. ความยุติธรรม คือ
การปฏิบัติต่อลูกค้าทุกรายอย่างทัดเทียม เสมอภาคกัน และ 5. ความรอบคอบ คือ
การเก็บรักษาข้อมูลความลับของลูกค้าไว้ให้ดีที่สุด

-   การพัฒนาด้านบริการ

-   Cash Management

เพื่อรองรับความต้องการของลูกค้าในการดำเนินธุรกิจในยุคโลกาภิวัฒน์ซึ่งมีการนำเอาเทคโนโลยีต่าง
ๆ เข้ามาอำนวยความสะดวกมากขึ้น ไทยธนาคารจึงได้พัฒนาบริการด้าน Cash management
โดยได้นำเอาบริการธนาคารที่มีอยู่มาปรับปรุงและรวมถึงพัฒนาบริการใหม่เพิ่มเติมในรูปแบบอิเล็กทรอนิกส์
ซึ่งสามารถจำแนกเป็นประเภทได้ดังต่อไปนี้

-   การชำระเงิน (Power Pay)

เป็นการอำนวยความสะดวกให้กับลูกค้าในการชำระเงินให้กับคู่ค้าหรือพนักงานโดยจำแนกบริการได้ดังนี้

-   บริการ Pay in Pack
    เป็นการให้บริการโอนเงินระหว่างธนาคารไปยังบัญชีที่มีอยู่กับธนาคารใดๆ
    ทั่วประเทศและรวมถึงการโอนเงินเข้าบัญชีที่มีอยู่กับไทยธนาคารเอง
    ทั้งนี้การส่งข้อมูลจะเป็นในรูปแบบอิเล็กทรอนิกส์
    ซึ่งได้ช่วยอำนวยความสะดวกให้กับลูกค้าเป็นอย่างยิ่ง

-   บริการ SmartCheque เป็นบริการออกเช็คธนาคารและจัดส่งเช็คแทนลูกค้า
    ทั้งนี้เพื่ออำนวยความสะดวกและประหยัดเวลาสำหรับลูกค้าที่ยังมีความจำเป็นต้องชำระเงินด้วยเช็ค
    โดยธนาคารยังอำนวยความสะดวกในการจัดส่งเช็คให้กับผู้รับเงินโดยตรงหรือจัดส่งเช็คกลับไปยังลูกค้าเพื่อทำการจัดส่งให้กับผู้รับเงินเองต่อไป

สำหรับบริการ Pay in Pack และ Smart Cheque นั้น ธนาคารได้พัฒนาโปรแกรมใช้งาน BT
SpeedLink ขึ้นเพื่อให้ลูกค้าได้บันทึกรายการชำระเงินเพื่อส่งให้กับธนาคารล่วงหน้า
โดยลูกค้าสามารถทำรายการต่าง ๆ ณ สำนักงานของลูกค้า
และนำส่งไฟล์ข้อมูลให้กับธนาคารเพื่อดำเนินการต่อไป

-   บริการ ePay เป็นบริการที่ไทยธนาคารได้ร่วมกับบริษัท ศูนย์ประมวลผล จำกัด
    และธนาคารสมาชิกเพื่อให้บริการการโอนเงินแบบ Real-Time โดยลูกค้าจะติดตั้งระบบ
    e-Payment
    และทำรายการส่งมายังธนาคารโดยการโอนนั้นจะมีผลเข้าเงินยังบัญชีปลายทางทันที
    ทั้งนี้การโอนยังคงจำกัดสำหรับการโอนไปยังบัญชีของไทยธนาคาร ธนาคารกรุงเทพ
    ธนาคารกสิกรไทย และธนาคารทหารไทยเท่านั้น

-   การเรียกเก็บเงิน (Power Collect)

บริการเรียกเก็บเงินนั้นอำนวยความสะดวกในการให้ลูกค้าสามารถเรียกเก็บเงินตามเช็คได้อย่างรวดเร็วมากยิ่งขึ้น และรวมไปถึงการรับฝากเช็คลงวันที่ล่วงหน้า (Post-Dated Cheque หรือ PDC) ตั้งแต่ 2 วันทำการขึ้นไป โดยธนาคารจะได้จัดการนำเอาเช็คมาเรียกเก็บเงินเมื่อถึงกำหนดวันที่มีผลบนหน้าเช็คและนำเงินเข้าบัญชีให้กับลูกค้าต่อไป ทั้งนี้ธนาคารยังได้พัฒนาการแจ้งผลการเรียกเก็บโดยจัดทำรายงานให้กับลูกค้าในรูปของไฟล์ข้อมูลเพื่อให้ลูกค้าสามารถนำข้อมูลไปประมวลผลต่อไป

-   การจัดการสภาพคล่อง

บริการจัดการสภาพคล่องช่วยอำนวยความสะดวกในการเสริมสภาพคล่องของเงินในบัญชีของลูกค้า
ในการโอนเงินจากบัญชีออมทรัพย์ไปยังบัญชีกระแสรายวัน
ทำให้ลูกค้าไม่มีปัญหาในการดูแลยอดเงินคงค้างให้เพียงพอกับยอดเงินของเช็คที่เข้ามาเรียกเก็บ

-   Internet Banking

บริการ Internet Banking ของไทยธนาคารนั้นจะได้เปิดให้บริการในปี 2547 ภายใต้ชื่อ BT iBank ทั้งนี้ในปี 2546 นั้น เป็นช่วงของการพัฒนาระบบโดยมีจุดมุ่งหมายที่จะนำเอาบริการของธนาคารที่มีอยู่ให้ลูกค้าสามารถใช้ผ่าน Internet ได้มากที่สุด โดยจะรองรับความต้องการของลูกค้าทั้งลูกค้าองค์กรและลูกค้าบุคคล ภาพรวมของบริการ BT iBank นั้น จะประกอบด้วย 2 บริการหลัก ได้แก่

-   บริการจัดการทางการเงิน

เพื่ออำนวยความสะดวกสำหรับลูกค้าองค์กรและลูกค้าบุคคลในการจัดการบริหารเงินในบัญชีไม่ว่าจะเป็นการตรวจสอบยอดเงิน
ตรวจสอบสถานะรายการ การทำรายการโอนเงิน รายการชำระเงินทั้งค่าสินค้าและบริการ
การจ่ายเงินเดือน การอายัดเช็ค สั่งซื้อสมุดเช็ค การขอรายการทางบัญชีย้อนหลัง เป็นต้น

-   บริการ Trade Finance

การเปิดบริการนี้เพื่อรองรับการให้บริการสำหรับการทำธุรกิจด้านต่างประเทศของลูกค้า
ไม่ว่าจะเป็นทั้งทางด้านการนำเข้า และส่งออก เช่นการทำรายการเกี่ยวกับ L/C, Trust
Receipt, Shipping Guarantee และ Packing Credit เป็นต้น

-   เปิดบริการใหม่ Wire@Wish เพิ่มทางเลือกการโอนเงินให้ลูกค้า

ธนาคารออกบริการ Wire@Wish
มารองรับความต้องการของลูกค้าเป็นการเพิ่มทางเลือกการโอนเงินด้วยค่าธรรมเนียมที่ประหยัดกว่า
บริการดังกล่าวเปิดให้ลูกค้าโอนเงินได้สูงสุดถึงครั้งละ 2,000,000 บาท ไม่จำกัดวงเงินโอนต่อวัน
ลูกค้าสามารถทราบผลการโอนเงินได้ทันที
ที่สำคัญบริการดังกล่าวไม่จำกัดเฉพาะลูกค้าของธนาคารเท่านั้น แต่บุคคลทั่วไปก็สามารถใช้บริการได้

บริการ Wire@Wish เป็นการโอนเงินที่ให้ผลเป็น Real Time ได้เช่นเดียวกับ BAHTNET
แต่จะเป็นการโอนเงินจากบัญชีหนึ่งตรงไปยังบัญชีลูกค้าเลย นอกจากนี้ Wire@Wish
ยังเปิดกว้างให้กับลูกค้าทั้งที่มีบัญชีกับธนาคาร (โอนเงินโดยการหักบัญชี) และประชาชนทั่วไป
อย่างไรก็ตาม
ในเบื้องต้นนี้บริการดังกล่าวจำกัดเฉพาะการโอนไปยังบัญชีที่มีอยู่กับธนาคารสมาชิกของ PCC (บริษัท
ศูนย์ประมวลผล) ได้แก่ ธนาคารกรุงเทพ กสิกรไทย ทหารไทย เท่านั้น

-   นำเครื่องรับฝากเงินอัตโนมัติ และเครื่อง Update Passbook
    รุ่นพัฒนาล่าสุดมาใช้ในการให้บริการรับฝากเงิน

ธนาคารได้ทยอยติดตั้งเครื่องรับฝากเงินอัตโนมัติ และเครื่อง Update Passbook
รุ่นพัฒนาล่าสุดตามจุดบริการต่างๆ เสร็จเรียบร้อยแล้ว 5 แห่ง
เครื่องรับฝากเงินอัตโนมัติดังกล่าวสามารถตรวจสอบธนบัตรปลอมและธนบัตรเก่าเกินไปได้
และสามารถรับฝากเงินได้ไม่จำกัดจำนวนครั้งต่อวัน ซึ่งรับฝากธนบัตรได้ 3 ชนิดคือ ใบละ 100,
500 และ 1,000 บาท รวมกันครั้งละสูงสุด 100 ฉบับ โดยลูกค้าไม่ต้องคัดแยกชนิดธนบัตรเอง
เพราะเครื่องจะทำการคัดแยกให้ และสามารถนับธนบัตรได้เร็วถึง 7 ฉบับต่อวินาที
อันจะช่วยลดระยะเวลาการฝากเงินของลูกค้าลงได้มาก และการฝากเงินโดยผ่านเครื่องสมัยใหม่นี้
ผู้ฝากไม่จำเป็นต้องนำสมุดคู่ฝากหรือบัตร ATM มาด้วย เพียงแต่กดเลขที่บัญชีก็สามารถทำรายการได้
และลูกค้าสามารถนำสมุดคู่ฝากทำการ Update ด้วยตนเองได้ทันที นอกจากนี้
ลูกค้าไม่ต้องเสียค่าธรรมเนียมในการฝากเงิน
อย่างไรก็ตามในช่วงแรกนี้เครื่องดังกล่าวสามารถให้บริการได้เฉพาะลูกค้าบัญชีเงินฝากออมทรัพย์เท่านั้น
โดยในอนาคตจะมีการพัฒนาระบบให้สามารถรองรับบัญชีเงินฝากประจำได้เพิ่มขึ้น
นอกจากฝากเงินเข้าบัญชีของตัวเองแล้ว ลูกค้ายังสามารถฝากเงินเข้าบัญชีให้บุคคลที่ 3 ได้
โดยเครื่องจะนำเงินเข้าบัญชีให้แบบ Real Time แต่หากบุคคลที่ 3 เป็นนิติบุคคล
ขณะนี้ยังไม่สามารถให้บริการได้

-   การพัฒนาด้านระบบงาน

ธนาคารได้พัฒนาระบบการปฏิบัติงานให้มีประสิทธิภาพอย่างต่อเนื่อง โดยในปี 2546
ได้พัฒนาระบบสื่อสารระหว่างสาขา และฝ่ายปฏิบัติการ-ธุรกรรมการธนาคารในประเทศจากระบบ
OV (Office Vision) เป็นระบบ Lotus Note เพื่อความสะดวก รวดเร็ว ในการปฏิบัติงาน
อันจะช่วยให้การบริการแก่ลูกค้าเป็นไปอย่างรวดเร็ว พัฒนาระบบงานด้าน ATM
โดยการเปลี่ยนการรับ-ส่งข้อมูล การใช้บริการ ATM ระหว่างธนาคารสมาชิก ATM POOL
จากการแลกเปลี่ยนม้วนเทป เป็นรับ-ส่งข้อมูลแบบ ONLINE FILE TRANSFER
รวมทั้งได้มีการพัฒนาระบบงานให้สาขาภูมิภาคที่อยู่ในเขตศูนย์หักบัญชีอิเล็กทรอนิกส์
ส่งเคลียริ่งเช็คเรียกเก็บในระบบ ECS ทราบผลเร็วขึ้นในวันทำการถัดไป
และพัฒนาโปรแกรมระบบงานรับซื้อคืน/โอนกรรมสิทธิ์พันธบัตรออมทรัพย์ช่วยชาติ
และกองทุนรวมวายุภักษ์ 1

นอกจากนี้ฝ่ายบริการธุรกิจระหว่างประเทศของธนาคารได้ทำการพัฒนาด้านระบบงานเพื่อให้บริการลูกค้าได้อย่างถูกต้องตามมาตรฐานสากลและให้เป็นไปตามนโยบายคุณภาพของธนาคารที่ได้กำหนดเป้าหมายและแผนงานให้บรรลุเป้าหมายคุณภาพในระบบ
ISO ในปี 2546 ธนาคารได้มีการติดตั้งระบบ Trade Finance เสร็จเรียบร้อยในบางส่วนแล้ว
และคาดว่าจะสมบูรณ์แบบภายในกลางปี 2547

-   โครงสร้างองค์กรและการพัฒนาบุคลากร

ธนาคารมีการจัดโครงสร้างการจัดการองค์กรและสภาพแวดล้อมที่เอื้อให้สามารถปฏิบัติตามระบบการควบคุมภายในที่ได้กำหนดไว้
รวมทั้งมีนโยบาย ระเบียบ คู่มือการปฏิบัติงานเป็นลายลักษณ์อักษร
โดยธนาคารได้ดำเนินการปรับปรุงจัดทำระเบียบงานในธุรกรรมด้านต่าง ๆ
ของธนาคารให้ทันสมัยอยู่เสมอ

ณ วันที่ 31 ธันวาคม 2546 ธนาคารมีพนักงาน (ไม่รวมลูกจ้าง) จำนวน 2,259 คน โดยในปี
2546 มีพนักงานใหม่จำนวน 229 คน ซึ่งในการคัดเลือกบุคลากรบรรจุในตำแหน่งต่าง ๆ
ธนาคารคำนึงถึงความรู้ ทักษะ ประสบการณ์
และความสามารถที่พึงมีในตำแหน่งงานตามขอบเขตหน้าที่ความรับผิดชอบที่ธนาคารกำหนดไว้เป็นสำคัญ

ธนาคารได้มีการพัฒนาบุคลากรทุกระดับ เพื่อเพิ่มพูนความรู้ ทักษะ
และประสิทธิภาพในการปฏิบัติงานอย่างต่อเนื่อง ในปี 2546
ธนาคารได้จัดอบรมและสัมมนาให้กับพนักงานเฉลี่ยประมาณ 3.03 วันต่อคน
โดยจัดอบรมภายในจำนวน 41 หลักสูตร และหลักสูตรอบรมภายนอกจำนวน 122 หลักสูตร
เน้นการสร้างทักษะด้านการขายและการให้บริการ
ตลอดจนให้ความรู้เกี่ยวกับผลิตภัณฑ์แก่พนักงานสาขาและสำนักงานใหญ่
ทั้งยังให้ความสำคัญกับการพัฒนาทักษะด้านสินเชื่อ ตรวจสอบภายใน การบริหารการจัดการ
และเทคโนโลยี
นอกจากนี้การฝึกอบรมยังเป็นเครื่องมือสำคัญของธนาคารในการพัฒนาความสามารถของพนักงานในการปฏิบัติงานในระบบงานใหม่
และด้วยระบบปฏิบัติการที่ทันสมัยภายใต้ระบบมาตรฐานคุณภาพอีกด้วย

งานด้านการวิจัยและการพัฒนา

ในปี 2546 สำนักวิจัยและวางแผนยังคงพัฒนางานวิจัยควบคู่ไปกับการเพิ่มปริมาณงานวิจัย
เพื่อให้เกิดประโยชน์สูงสุดแก่หน่วยงานภายในธนาคาร ลูกค้าของธนาคารและบริษัทในเครือ
ในขณะที่ได้มีการนำเสนอข้อมูลเศรษฐกิจและภาวะการลงทุนให้ลูกค้าธนาคารและบริษัทในเครืออย่างต่อเนื่อง
รวมทั้งมีการจัดทำรายงานแนวโน้มเศรษฐกิจและอุตสาหกรรมฉบับพิเศษ
และการนำเสนอตัวเลขคาดการณ์เศรษฐกิจของไทยผ่านสื่อมวลชนอย่างต่อเนื่อง
นอกจากนี้สำนักวิจัยฯ
ยังได้ร่วมกับฝ่ายงานภายในของธนาคารจัดสัมมนาลูกค้าธนาคารและบริษัทในเครือ
เพื่อให้ผู้เข้าร่วมสัมมนาทราบถึงแนวโน้มสถานการณ์ด้านเศรษฐกิจและการลงทุน
สำหรับทางด้านการพัฒนาระบบงานภายใน สำนักวิจัยฯ
ได้จัดทำฐานข้อมูลสถิติและข่าวทางด้านเศรษฐกิจและธุรกิจและพัฒนา Website
ของสำนักวิจัยฯให้เป็นแหล่งข้อมูลที่ได้มาตรฐานและมีความถูกต้องสมบูรณ์
โดยได้ดำเนินการเผยแพร่ให้ฝ่ายงานด้านตลาดผ่านทาง Lotus Notes
เพื่อประโยชน์สำหรับนำไปใช้ในการปฏิบัติงาน

การโฆษณาประชาสัมพันธ์

ในปี 2546 ธนาคารได้ดำเนินการสร้างภาพลักษณ์อย่างต่อเนื่อง โดยได้พิจารณาเลือกการใช้สื่อโฆษณาทางสถานีโทรทัศน์เพื่อการเผยแพร่สปอตโฆษณาของธนาคาร ชุด “ความสามัคคี” และชุด “หัวใจที่มุ่งมั่น” รวมถึงการผลิตรายการ “คนไทยตัวอย่าง” ซึ่งเป็นรายการที่ธนาคารจัดทำขึ้นเพื่อเสริมสร้างกำลังใจแก่ผู้กระทำความดี เป็นแบบอย่างของบุคคลที่มีคุณภาพสมควรได้รับการยกย่องต่อสังคม พร้อมทั้งได้พิจารณาวางแผนการใช้สื่อ วิทยุ หนังสือพิมพ์ นิตยสาร และสื่อป้ายโฆษณากลางแจ้ง (Billboard) ตลอดจนทำการเผยแพร่ผลงานด้านวิชาการของธนาคารและบริษัทในเครือต่อสาธารณชนและสื่อมวลชน ผ่านสื่อหนังสือพิมพ์ ซึ่งเป็นการนำเสนอเกร็ดความรู้ทั่วไปด้านเศรษฐกิจ/การเงิน/ตลาดทุน ซึ่งบางครั้งจะแทรกด้วยการวิเคราะห์ ถือเป็นการสร้างภาพลักษณ์ในด้านความเป็นมืออาชีพทางด้านวิชาการของธนาคารอย่างต่อเนื่อง อีกทางหนึ่ง

-   โครงการและกิจกรรมเพื่อสังคม

ในปี 2546 ที่ผ่านมา ธนาคารได้ดำเนินโครงการและกิจกรรมเพื่อสังคมหลากหลายโครงการ
โดยมีวัตถุประสงค์หลักเพื่อตอบแทนต่อสังคมในฐานะที่เป็นธนาคารพาณิชย์ของคนไทย เช่น
ร่วมมือกับมูลนิธิขาเทียม ในสมเด็จพระศรีนครินทราบรมราชชนนี
จัดการแสดงดนตรีการกุศลเทิดพระเกียรติ “80 พรรษา สมเด็จพระเจ้าพี่นางเธอ
เจ้าฟ้ากัลยาณิวัฒนา กรมหลวงนราธิวาสราชนครินทร์” เมื่อเดือนมกราคม 2546
โดยนำรายได้จากการจัดงานทั้งหมดจำนวน 6,410,000 บาท ทูลเกล้าฯ
ถวายแด่สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์
องค์ประธานมูลนิธิขาเทียมในสมเด็จพระศรีนครินทราบรมราชชนนี ตลอดจนการจัดโครงการ
“น้ำดื่มจากใจ…ไทยธนาคาร” โดยจัดซุ้มบริการน้ำดื่มแก่คณะแพทย์ เจ้าหน้าที่
และประชาชนที่มารับบริการจากหน่วยเคลื่อนที่เพื่อทำขาเทียมแจกแก่ผู้พิการขาขาด
ของมูลนิธิขาเทียมฯ ณ ท้องสนามหลวง ระหว่างวันที่ 23-28 มีนาคม 2546
การจัดสัมมนาทางวิชาการเพื่อให้ความรู้แก่ลูกค้าอย่างต่อเนื่องเป็นประจำทุกปี

ธนาคารยังได้จัดทำโครงการ BankThai-Nation Junior Roadshow
เพื่อส่งเสริมการเรียนการสอนภาษาอังกฤษแก่เยาวชนไทยในระดับมัธยมศึกษาทั้งในส่วนกลางและส่วนภูมิภาค
โดยมีนักเรียนกว่า 30,000 คนจาก 40 โรงเรียนเข้าร่วมโครงการ
รวมถึงให้การสนับสนุนการจัดโครงการ Money Management Award (MM Award) ของบริษัท
แฟมิลี่ โนฮาว จำกัด ในเครือตลาดหลักทรัพย์ฯ
เพื่อส่งเสริมให้คนรุ่นใหม่ที่มีศักยภาพและรอบรู้เรื่องการจัดการการเงินให้เป็นต้นแบบและผู้นำความคิดของเยาวชนในด้านการบริหารการจัดการการเงินส่วนบุคคล
โดยมีนิสิตนักศึกษาระดับอุดมศึกษาสมัครเข้าร่วมโครงการถึง 1,407 คน นอกจากนี้
ธนาคารยังได้มอบทุนการศึกษา เครื่องคอมพิวเตอร์ อุปกรณ์การศึกษา ให้แก่สถาบันการศึกษาต่าง ๆ
ตลอดจนให้การสนับสนุนการดำเนินงานของมูลนิธิและองค์กรต่างๆ เช่น
มูลนิธิคุ้มครองสัตว์ป่าและพรรณพืชแห่งประเทศไทยในพระบรมราชูปถัมภ์ มูลนิธิร่วมจิตต์น้อมเกล้า
วัดอนาลโยทิพยาราม ทุนวิจัยวัณโรคดื้อยาศิริราชมูลนิธิ เป็นต้น